钦定古今图书集成/明伦汇编/氏族典/第241卷 > 张遇贤
## 钦定古今图书集成/明伦汇编/氏族典/第241卷 > 张遇贤

按《十国春秋》，南汉张遇贤，祯州博罗县小吏也。县之
刻杉镇，有神降于民家，所言祸福辄验。遇贤往祷之，
因留奉事甚谨。会群盗大起，莫相统一，共祈于神，神
大言曰：“张遇贤是第十六罗汉，当为汝主。”于是推遇
贤为中天八国王，攻陷循州，改元末乐，署置百官，皆
衣绛衣。遇贤年少，无它方略，贼帅各以便宜剽掠州
县，告其进退而已。殇帝遣越王弘昌、循王弘杲讨之，
战不利，为遇贤围于钱帛馆，裨将万景忻、陈道庠力
战，挟二王溃围而走，时光天元年也。未几，遇贤屡为
州兵所窘，复告于神，神曰：“可过岭取虔州，当成大事。”
遇贤遂袭南康，唐百胜军节度使贾浩始轻之，不为
备，已而连陷诸州县，浩戒严守城。遇贤据白云洞，造
宫室营署，命他盗四出攻劫。久之，唐通事中书舍人
边镐、洪州屯营都虞候严思帅师出援，遇贤遂大败。
复告于神，神不复语，因弃营潜遁。贼将李台知其无
神也，执遇贤及其副黄伯雄、谋主僧景全送唐，并斩
建康市。